CELEX: 32022R0891
Language: lt
Date: 2022-04-01 00:00:00
Title: Komisijos deleguotasis reglamentas (ES) 2022/891 2022 m. balandžio 1 d. kuriuo iš dalies keičiamas Deleguotasis reglamentas (ES) Nr. 664/2014, kuriuo Europos Parlamento ir Tarybos reglamentas (ES) Nr. 1151/2012 papildomas nuostata dėl saugomų kilmės vietos nuorodų, saugomų geografinių nuorodų ir garantuotų tradicinių gaminių Sąjungos simbolių nustatymo, tam tikromis gavimo šaltinių taisyklėmis, tam tikromis procedūrinėmis taisyklėmis ir tam tikromis papildomomis pereinamojo laikotarpio taisyklėmis

2022 6 8   
               
               
                  LT
               
               
                  Europos Sąjungos oficialusis leidinys
               
               
                  L 155/3
               
            
         KOMISIJOS DELEGUOTASIS REGLAMENTAS (ES) 2022/891
         2022 m. balandžio 1 d.
         kuriuo iš dalies keičiamas Deleguotasis reglamentas (ES) Nr. 664/2014, kuriuo Europos Parlamento ir Tarybos reglamentas (ES) Nr. 1151/2012 papildomas nuostata dėl saugomų kilmės vietos nuorodų, saugomų geografinių nuorodų ir garantuotų tradicinių gaminių Sąjungos simbolių nustatymo, tam tikromis gavimo šaltinių taisyklėmis, tam tikromis procedūrinėmis taisyklėmis ir tam tikromis papildomomis pereinamojo laikotarpio taisyklėmis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 53 straipsnio 3 dalies pirmą pastraipą,
         kadangi:
         
                     (1)
                  
                  
                     Europos Parlamento ir Tarybos reglamentu (ES) 2021/2117 (2) iš dalies pakeista Reglamento (ES) Nr. 1151/2012 53 straipsnio 2 dalis dėl produkto specifikacijos pakeitimų sistemos. Nuo 2022 m. birželio 8 d. pakeitimus apibūdinantys žodžiai „nereikšmingi“ ir „reikšmingi“ pakeičiami žodžiais „Sąjungos lygmens“ arba „standartiniai“; jų taikymo sritis ir procedūros skiriasi;
                  
               
                     (2)
                  
                  
                     Komisijos deleguotajame reglamente (ES) Nr. 664/2014 (3) pateikiamos nuostatos, kuriomis papildomos taisyklės dėl reikšmingų ir nereikšmingų pakeitimų. Siekiant užtikrinti naujos pakeitimų sistemos veikimą, esamos tame reglamente nustatytos taisyklės dėl reikšmingų ir nereikšmingų pakeitimų turėtų būti pakeistos naujomis taisyklėmis;
                  
               
                     (3)
                  
                  
                     kad procedūra būtų veiksminga, turėtų būti nustatyta taisyklė dėl Sąjungos lygmens pakeitimo paraiškų patvirtinimo priimtinumo. Dėl tų pačių priežasčių, kai Sąjungos lygmens pakeitimo patvirtinimo paraiška apima ir standartinius pakeitimus, standartiniai pakeitimai turėtų būti laikomi neegzistuojančiais ir neturėtų būti laikomi patvirtintais kartu su Sąjungos lygmens pakeitimu;
                  
               
                     (4)
                  
                  
                     reikėtų nustatyti standartinių pakeitimų ir laikinų pakeitimų patvirtinimo procedūrą, kad valstybės narės galėtų tinkamai įvertinti paraiškas ir būtų užtikrintas nuoseklus požiūris visose valstybėse narėse. Valstybių narių atliekamas vertinimas turėtų būti toks pat tikslus ir išsamus, kaip ir vertinimas, atliekamas pagal geografinės nuorodos registravimo paraiškoms taikomas procedūras;
                  
               
                     (5)
                  
                  
                     būtina nustatyti taisykles dėl produkto specifikacijos keitimo procedūrų koordinavimo tais atvejais, kai Komisija ir valstybės narės kompetentinga institucija tuo pačiu metu nagrinėja atitinkamai Sąjungos lygmens pakeitimo paraišką ir standartinio pakeitimo paraišką. Kadangi abiem paraiškomis siekiama pakeisti tą pačią produkto specifikaciją pagal dvi skirtingas vienu metu, tačiau pagal skirtingą tvarkaraštį vykdomas procedūras, reikėtų nustatyti taisykles, kurios leistų išvengti nenuoseklumo;
                  
               
                     (6)
                  
                  
                     siekiant užtikrinti sklandų perėjimą nuo dabartinių Deleguotojo reglamento (ES) Nr. 664/2014 taisyklių prie šiame reglamente nustatytų taisyklių, turėtų būti priimtos pereinamojo laikotarpio taisyklės;
                  
               
                     (7)
                  
                  
                     Reglamentu (ES) 2021/2117 padaryti produkto specifikacijos pakeitimai taikomi nuo 2022 m. birželio 8 d., todėl šis reglamentas turėtų būti taikomas nuo tos pačios dienos,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) Nr. 664/2014 pakeitimai
            Deleguotasis reglamentas (ES) Nr. 664/2014 iš dalies keičiamas taip:
            
                        1)
                     
                     
                        6 straipsnis pakeičiamas taip:
                        
                           „6 straipsnis
                           Produkto specifikacijos Sąjungos lygmens pakeitimų paraiškos
                           Taikant Reglamento (ES) Nr. 1151/2012 53 straipsnį, produkto specifikacijos Sąjungos lygmens pakeitimo patvirtinimo paraiškoje pateikiami tik Sąjungos lygmens pakeitimai. Jei Sąjungos lygmens pakeitimo patvirtinimo paraiškoje nurodomi ir standartiniai arba laikini pakeitimai, Sąjungos lygmens pakeitimo patvirtinimo procedūra taikoma tik Sąjungos lygmens pakeitimui. Į paraišką įtraukti standartiniai arba laikini pakeitimai nelaikomi pateiktais.“;
                        
                     
                  
                        2)
                     
                     
                        įterpiami šie 6a–6d straipsniai:
                        
                           „6a straipsnis
                           Sąjungos lygmens pakeitimų patvirtinimo paraiškų priimtinumas
                           
                              1.   Produkto specifikacijos Sąjungos lygmens pakeitimų patvirtinimo paraiškos laikomos priimtinomis, jei jos buvo pateiktos pagal Reglamento (ES) Nr. 1151/2012 53 straipsnį, apie jas pranešta Komisijai pagal Komisijos įgyvendinimo reglamento (ES) Nr. 668/2014 (*1) 12 straipsnio 1 dalį ir jos atitinka to įgyvendinimo reglamento 10 straipsnį.
                              Tvirtindama produkto specifikacijos Sąjungos lygmens pakeitimų patvirtinimo paraišką, Komisija tvirtina tik paraiškoje nurodytus Sąjungos lygmens pakeitimus.
                           
                           
                              2.   Jei Komisija mano, kad paraiška yra nepriimtina, ji valstybės narės ar atitinkamos trečiosios šalies institucijoms arba atitinkamais atvejais trečiojoje šalyje įsisteigusiam pareiškėjui nurodo priežastis, dėl kurių paraiška laikoma nepriimtina.
                           
                        
                        
                           6b straipsnis
                           Saugoma kilmės vietos nuoroda arba saugoma geografine nuoroda žymimo produkto specifikacijos standartiniai pakeitimai
                           
                              1.   Taikant Reglamento (ES) Nr. 1151/2012 53 straipsnį, produkto specifikacijos standartinio pakeitimo patvirtinimo paraiškos teikiamos valstybės narės, kurios teritorijoje yra atitinkamo produkto geografinė vietovė, institucijoms. Jei produkto specifikacijos standartinio pakeitimo patvirtinimo paraišką pateikia ne pareiškėjų grupė, pateikusi toje produkto specifikacijoje nurodyto pavadinimo ar pavadinimų apsaugos paraišką, valstybė narė suteikia pirmajai pareiškėjų grupei, jei ji dar egzistuoja, galimybę pateikti pastabas dėl paraiškos.
                              Standartinių pakeitimų patvirtinimo paraiškoje pateikiamas standartinių pakeitimų aprašymas ir įrodoma, kad siūlomi pakeitimai gali būti laikomi standartiniais pagal Reglamento (ES) Nr. 1151/2012 53 straipsnio 2 dalį. Taip pat pateikiama priežasčių, dėl kurių reikalingi pakeitimai, santrauka.
                           
                           
                              2.   Jei valstybė narė mano, kad Reglamente (ES) Nr. 1151/2012 nustatytų reikalavimų ir pagal jį priimtų nuostatų yra laikomasi, ji standartinius pakeitimus gali patvirtinti. Į sprendimą dėl patvirtinimo įtraukiama iš dalies pakeista suvestinė produkto specifikacija ir, kai aktualu, iš dalies pakeistas suvestinis bendrasis dokumentas arba pateikiama elektroninė nuoroda į paskelbtą suvestinės produkto specifikacijos redakciją ir, kai aktualu, bendrąjį dokumentą.
                              Sprendimas dėl patvirtinimo skelbiamas viešai. Patvirtintas standartinis pakeitimas atitinkamoje valstybėje narėje taikomas nuo tos dienos, kurią viešai paskelbiamas sprendimas dėl patvirtinimo. Ne vėliau kaip per 1 mėnesį nuo dienos, kurią nacionalinis sprendimas dėl patvirtinimo paskelbiamas viešai, valstybė narė apie patvirtintus standartinius pakeitimus praneša Komisijai. Valstybė narė nepagrįstai nedelsdama praneša Komisijai apie visus galutinius ir neskundžiamus nacionalinių teismų sprendimus, kuriais panaikinamas sprendimas, kuriuo patvirtinamas standartinis pakeitimas.
                           
                           
                              3.   Apie sprendimus, kuriais patvirtinami trečiųjų šalių kilmės produktų standartiniai pakeitimai, teisėtą interesą turinti pareiškėjų grupė tiesiogiai arba per atitinkamos trečiosios šalies institucijas praneša Komisijai ne vėliau kaip per 1 mėnesį nuo dienos, kurią atitinkamas sprendimas paskelbiamas viešai.
                           
                           
                              4.   Pranešimas apie patvirtintą standartinį pakeitimą laikomas tinkamai pateiktu Komisijai, jei jis atitinka Įgyvendinimo reglamento (ES) Nr. 668/2014 10a straipsnį.
                           
                           
                              5.   Jeigu dėl standartinio pakeitimo reikia iš dalies keisti bendrąjį dokumentą, Komisija per 3 mėnesius nuo pranešimo apie tą standartinį pakeitimą gavimo dienos Europos Sąjungos oficialiojo leidinio C serijoje paskelbia standartinio pakeitimo aprašymą ir iš dalies pakeistą bendrąjį dokumentą.
                              Jei dėl standartinio pakeitimo bendrojo dokumento keisti nereikia, Komisija per 3 mėnesius nuo pranešimo apie tą standartinį pakeitimą gavimo dienos standartinio pakeitimo aprašymą paskelbia viešai, naudodamasi Įgyvendinimo reglamento (ES) Nr. 668/2014 12 straipsnio 1 dalies pirmos pastraipos a punkte nurodytomis skaitmeninėmis sistemomis.
                              2 ir 3 dalyse nurodyta nacionalinė institucija arba 3 dalyje nurodyta pareiškėjų grupė, kuri pranešė Komisijai apie standartinį pakeitimą, lieka atsakinga už jo turinį.
                           
                           
                              6.   Standartiniai pakeitimai taikomi Sąjungos teritorijoje nuo dienos, kurią jie paskelbiami pagal 5 dalies pirmą pastraipą arba viešai paskelbiami pagal 5 dalies antrą pastraipą.
                           
                           
                              7.   Jei geografinė vietovė apima daugiau nei vieną valstybę narę, kiekviena susijusi valstybė narė atskirai taiko standartinių pakeitimų patvirtinimo procedūrą. Standartinis pakeitimas taikomas atitinkamų valstybių narių teritorijoje tik po to, kai pradedamas taikyti paskutinis nacionalinis sprendimas dėl patvirtinimo. Valstybė narė, paskutinė patvirtinusi standartinį pakeitimą, ne vėliau kaip per 1 mėnesį nuo dienos, kurią viešai paskelbiamas jos sprendimas dėl patvirtinimo, atsiunčia Komisijai atitinkamą pranešimą.
                              Jei viena ar daugiau atitinkamų valstybių narių nepriima pirmoje pastraipoje nurodyto nacionalinio sprendimo dėl patvirtinimo, bet kuri iš atitinkamų valstybių narių gali pateikti tą paraišką pagal Sąjungos lygmens pakeitimo patvirtinimo procedūrą.
                           
                           
                              8.   7 dalis mutatis mutandis taikoma, kai atitinkamos geografinės vietovės dalis yra trečiosios šalies teritorijoje.
                           
                        
                        
                           6c straipsnis
                           Sąjungos lygmens ir standartinių pakeitimų santykis
                           
                              1.   Jei patvirtinamas standartinis pakeitimas, dėl kurio reikia iš dalies keisti bendrąjį dokumentą, o Sąjungos lygmens pakeitimo patvirtinimo paraiškos Komisija dar nėra išnagrinėjusi, atitinkama valstybė narė atitinkamai atnaujina bendrąjį dokumentą, įtrauktą į Sąjungos lygmens pakeitimo patvirtinimo paraišką. Jei dar nepatvirtintas Sąjungos lygmens pakeitimas paskelbiamas Europos Sąjungos oficialiajame leidinyje prieštaravimo procedūros taikymo tikslais, atnaujinta bendrojo dokumento redakcija paskelbiama Europos Sąjungos oficialiojo leidinio L serijoje, įgyvendinimo reglamento, kuriuo patvirtinamas Sąjungos lygmens pakeitimas, priede.
                           
                           
                              2.   Jeigu iš dalies pakeistoje bendrojo dokumento redakcijoje, įtrauktoje į nacionaliniu lygmeniu patvirtintą standartinio pakeitimo patvirtinimo paraišką, nėra atsižvelgta į naujausius patvirtintus Sąjungos lygmens pakeitimus, tas standartinis pakeitimas Europos Sąjungos oficialiajame leidinyje neskelbiamas. Tą standartinį pakeitimą patvirtinusi valstybė narė Komisijai atsiunčia Europos Sąjungos oficialiajame leidinyje paskelbti skirtą suvestinę bendrojo dokumento redakciją su Sąjungos lygmens ir standartiniais pakeitimais.
                           
                        
                        
                           6d straipsnis
                           Saugoma kilmės vietos nuoroda arba saugoma geografine nuoroda žymimo produkto specifikacijos laikini pakeitimai
                           
                              1.   Laikinus produkto specifikacijos pakeitimus tvirtina ir viešai skelbia valstybė narė, kurios teritorijoje yra atitinkamo produkto geografinė vietovė. Ne vėliau kaip per 1 mėnesį nuo dienos, kurią nacionalinis sprendimas dėl patvirtinimo paskelbiamas viešai, valstybės narės Komisijai praneša apie laikinus pakeitimus ir kartu nurodo tokių pakeitimų priežastis. Laikinas pakeitimas atitinkamoje valstybėje narėje taikomas nuo dienos, kurią viešai paskelbiamas sprendimas dėl pakeitimo patvirtinimo.
                           
                           
                              2.   Jei geografinė vietovė apima daugiau nei vieną valstybę narę, kiekviena susijusi valstybė narė atskirai taiko 1 dalyje nurodytą laikinų pakeitimų patvirtinimo procedūrą.
                           
                           
                              3.   Apie produktų, kurių kilmės vieta yra trečiosios šalys, laikinus pakeitimus ir tokius pakeitimus pagrindžiančias priežastis Komisijai praneša teisėtą interesą turinti pareiškėjų grupė tiesiogiai arba per tos trečiosios šalies institucijas ne vėliau kaip per 1 mėnesį nuo tokių pakeitimų patvirtinimo.
                           
                           
                              4.   Pranešimas apie patvirtintą laikiną pakeitimą laikomas tinkamai pateiktu Komisijai, jei jis atitinka Įgyvendinimo reglamento (ES) Nr. 668/2014 10b straipsnį.
                           
                           
                              5.   Komisija per 3 mėnesius nuo pranešimo apie tą laikiną pakeitimą gavimo dienos tą pranešimą paskelbia viešai, naudodamasi Įgyvendinimo reglamento (ES) Nr. 668/2014 12 straipsnio 1 dalies pirmos pastraipos a punkte nurodytomis skaitmeninėmis sistemomis. Laikinas pakeitimas taikomas Sąjungos teritorijoje nuo dienos, kurią Komisija jį paskelbia viešai.
                              1 ir 3 dalyse nurodyta nacionalinė institucija arba 3 dalyje nurodyta pareiškėjų grupė, kuri pranešė Komisijai apie laikiną pakeitimą, lieka atsakinga už jo turinį.
                           
                        
                        
                           (*1)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).“"
                        
                     
                  
         
            2 straipsnis
            Pereinamojo laikotarpio taisyklės
            Nereikšmingų ir reikšmingų pakeitimų patvirtinimo paraiškoms, taip pat pranešimams apie produktų, žymimų saugoma kilmės vietos nuoroda, saugoma geografine nuoroda arba turinčių garantuotų tradicinių gaminių statusą, specifikacijos laikinus pakeitimus, kurių Komisija nėra išnagrinėjusi iki 2022 m. birželio 8 d., toliau taikomas Deleguotojo reglamento (ES) Nr. 664/2014 redakcijos, galiojusios iki šio reglamento taikymo pradžios, 6 straipsnis.
         
         
            3 straipsnis
            Įsigaliojimas ir taikymas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. birželio 8 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. balandžio 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 343, 2012 12 14, p. 1.
         
            (2)  2021 m. gruodžio 2 d. Europos Parlamento ir Tarybos reglamentas (ES) 2021/2117, kuriuo iš dalies keičiami reglamentai (ES) Nr. 1308/2013, kuriuo nustatomas bendras žemės ūkio produktų rinkų organizavimas, (ES) Nr. 1151/2012 dėl žemės ūkio ir maisto produktų kokybės sistemų, (ES) Nr. 251/2014 dėl aromatizuotų vyno produktų apibrėžties, aprašymo, pateikimo, ženklinimo ir geografinių nuorodų apsaugos ir (ES) Nr. 228/2013, kuriuo nustatomos specialios žemės ūkio priemonės atokiausiems Sąjungos regionams (OL L 435, 2021 12 6, p. 262).
         
            (3)  2013 m. gruodžio 18 d. Komisijos deleguotasis reglamentas (ES) Nr. 664/2014, kuriuo Europos Parlamento ir Tarybos reglamentas (ES) Nr. 1151/2012 papildomas nuostata dėl saugomų kilmės vietos nuorodų, saugomų geografinių nuorodų ir garantuotų tradicinių gaminių Sąjungos simbolių nustatymo, tam tikromis gavimo šaltinių taisyklėmis, tam tikromis procedūrinėmis taisyklėmis ir tam tikromis papildomomis pereinamojo laikotarpio taisyklėmis (OL L 179, 2014 6 19, p. 17).